CELEX: 52014PC0735
Language: lv
Date: 2014-12-09
Title: Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (pieteikums EGF/2014/011 BE/Caterpillar)

|
			
		
		
		52014PC0735
		
			Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (pieteikums EGF/2014/011 BE/Caterpillar) /* COM/2014/0735 final - 2014/ () */
			
				
		
		
			
			   	PASKAIDROJUMA RAKSTS
PRIEKŠLIKUMA KONTEKSTS
1.           Noteikumi, kurus piemēro
Eiropas Globalizācijas pielāgošanās fonda (EGF) finansiālajiem ieguldījumiem,
izklāstīti Eiropas Parlamenta un Padomes 2013. gada 17. decembra
Regulā (ES) Nr. 1309/2013 par Eiropas Globalizācijas
pielāgošanās fondu (2014–2020) un ar ko atceļ Regulu (EK)
Nr. 1927/2006[1]
(turpmāk „EGF regula”).
2.           Pēc tam, kad Beļģijas
uzņēmumā Caterpillar Belgium S.A. tika atlaisti darba ņēmēji, Beļģijas iestādes iesniedza
pieteikumu EGF/2014/011 BE/Caterpillar EGF finansiālā
ieguldījuma saņemšanai.
3.           Komisija izvērtēja pieteikumu
un secināja, ka saskaņā ar visiem piemērojamiem EGF regulas noteikumiem ir
izpildīti nosacījumi EGF finansiālā ieguldījuma piešķiršanai.
PIETEIKUMA KOPSAVILKUMS
 EGF pieteikums || EGF/2014/011 BE/Caterpillar 
 Dalībvalsts || Beļģija 
 Attiecīgais(-ie) reģions(-i) (NUTS 2 līmenī) || Eno (Hainaut) (B32)   
 Pieteikuma iesniegšanas datums || 22.7.2014. 
 Datums, kurā apstiprināta pieteikuma saņemšana || 4.8.2014. 
 Papildinformācijas pieprasīšanas datums || 24.7.2014. 
 Termiņš papildinformācijas iesniegšanai || 16.9.2014. 
 Termiņš izvērtējuma pabeigšanai || 9.12.2014. 
 Intervences kritērijs || EGF regulas 4. panta 1. punkta a) apakšpunkts 
 Primārais uzņēmums || Caterpillar Belgium S.A 
 Saimnieciskās darbības nozare(-es) (NACE 2. redakcijas nodaļa)[2] || 28. nodaļa (Citur neklasificētu iekārtu, mehānismu un darba mašīnu ražošana) 
 Pārskata periods (četri mēneši) || 2014. gada 1. janvāris — 2014. gada 30. aprīlis 
 Atlaisto darba ņēmēju vai darbības beigšanas gadījumu skaits pārskata periodā (a) || 663 
 Atlaisto darba ņēmēju vai darbības beigšanas gadījumu skaits pirms vai pēc pārskata perioda (b) || 367 
 Kopējais atlaisto darba ņēmēju skaits (a + b) || 1030 
 Aplēse par paredzēto atbalsta saņēmēju kopskaitu || 630 
 Budžets individualizētiem pakalpojumiem (EUR) || 1 964 713 
 Budžets EGF īstenošanai[3] (EUR) || 73 378 
 Kopējais budžets (EUR) || 2 038 090   
 EGF ieguldījums (60 %) (EUR) || 1 222 854   
PIETEIKUMA IZVĒRTĒJUMS
Procedūra
4.           Beļģijas iestādes iesniedza
pieteikumu EGF/2014/011 BE/Caterpillar 2014. gada
22. jūlijā, t. i., 12 nedēļas pēc dienas, kurā tika izpildīti
turpmāk minētie intervences kritēriji. Komisija 2014. gada 24. jūlijā
nosūtīja Beļģijas iestādēm sākotnējo jautājumu kopumu un pieteikuma saņemšanu apstiprināja
2014. gada 4. augustā, t. i., divas nedēļas pēc tā iesniegšanas.
Papildinformāciju dalībvalsts iesniedza sešas nedēļas pēc apstiprināšanas
dienas. Termiņš, kas ir 12 nedēļas pēc pilnīga pieteikuma saņemšanas un
kura laikā Komisijai jāpabeidz izvērtējums par pieteikuma atbilstību finansiālā
ieguldījuma piešķiršanas nosacījumiem, beidzas 2014. gada 9. decembrī.
Pieteikuma atbilstība
Attiecīgais uzņēmums un atbalsta
saņēmēji
5.           Pieteikums attiecas uz
1030 darba ņēmējiem, kas tika atlaisti uzņēmumā Caterpillar
Belgium S.A. Minētā uzņēmuma
saimnieciskās darbības nozare klasificēta NACE 2. redakcijas
28. nodaļā (Citur neklasificētu
iekārtu, mehānismu un darba mašīnu ražošana). Darba ņēmēju atlaišana attiecīgajā uzņēmumā notikusi NUTS[4] 2 līmeņa Eno reģionā
(BE32) Beļģijā.
Intervences kritēriji
6.           Beļģijas iestādes iesniedza
pieteikumu atbilstīgi EGF regulas 4. panta 1. punkta
a) apakšpunktā noteiktajam intervences kritērijam, saskaņā ar kuru četru
mēnešu pārskata periodā kopā vismaz 500 darba ņēmēji ir atlaisti vai
pašnodarbinātu personu darbība ir beigusies kādā dalībvalsts uzņēmumā.
7.           Pārskata periods ir četri
mēneši, un tas ilgst no 2014. gada 1. janvāra līdz 2014. gada 30. aprīlim.
8.           Pieteikums attiecas uz
663 darba ņēmējiem[5],
kurus uzņēmums atlaidis no darba pārskata periodā, kas ir četri mēneši.
Atlaisto darba ņēmēju skaita un darbības
beigšanas aprēķināšana
9.           Atlaisto darba ņēmēju skaits
aprēķināts šādi: 
–              
661 darba ņēmējs, sākot no datuma, kurā darba
devējs individuāli paziņojis darba ņēmējam par atlaišanu vai darba līguma
izbeigšanu;
–              
2 darba ņēmēji, sākot no datuma, kurā de
facto tiek izbeigts vai beidzas darba līgums.
Atbalsta saņēmēji, kuri ir tiesīgi
pretendēt uz atbalstu
10.         Papildus jau minētajiem darba
ņēmējiem uz atbalstu ir tiesīgi pretendēt arī 367 darba ņēmēji, kuri atlaisti
pēc pārskata perioda, kas ir četri mēneši. Visi šie darba ņēmēji tika atlaisti
pēc 2013. gada 28. februāra vispārējā paziņojuma par plānoto atlaišanu.
Var noteikt skaidru cēloņsakarību ar notikumu, kurš izraisīja atlaišanu pārskata
periodā, jo visi atlaišanas gadījumi attiecas uz vienu un to pašu procesu, kas
ir štatu samazināšana.
11.         Tādējādi pavisam 1030 atbalsta saņēmēji ir tiesīgi pretendēt
uz atbalstu.
Saistība starp atlaišanu un lielām
strukturālām pārmaiņām, kas pasaules tirdzniecības modeļos notikušas globalizācijas
dēļ
12.         Caterpillar ir pasaulē
vadošais būvniecībai un raktuvju darbībai nepieciešamo mašīnu un piederumu
ražotājs. Lai noteiktu saistību starp atlaišanu un darbības beigšanu un lielām
strukturālām pārmaiņām, kas pasaules tirdzniecības modeļos notikušas globalizācijas
dēļ, Beļģija norāda, ka Caterpillar lielā mērā ietekmēja tas, ka Eiropā
samazinājās pieprasījums pēc šāda veida precēm, un rezultātā ievērojama
ražošanas jaudas daļa tika pārcelta uz trešām valstīm. Caterpillar grupas
Gosselies ražotne specializējas automobiļu montāžā, detaļu ražošanā, lodējummontāžā
un uzbūves izstrādē. Uzņēmuma produkti ir īpaši paredzēti būvniecības un
ieguves nozarei Eiropā. Radušās situācijas dēļ uzņēmums ir pakļauts šādām
nozarēm raksturīgām pārmaiņām, turklāt uzņēmumu ietekmē svārstības saistībā ar
ražošanas izejmateriāliem. Tādēļ šādas pārmaiņas ir gan augšupvērstas, gan
lejupvērstas.
–              
Augšupvērstas: tērauda un metāla ražošanu Eiropā ietekmē
spēcīga konkurence, ko rada jaunietekmes valstu ekonomika, un 2009.–2013. gadā ES tika slēgtas daudzas ražotnes.
Turklāt strauji auga tērauda cenas Eiropā.
–              
Lejupvērstas: Caterpillar grupas klienti
galvenokārt ir būvniecības un ieguves rūpniecības nozarēs. Šīm nozarēm Eiropā
ir īpašas iezīmes, un ar to daļēji skaidrojams pārstrukturēšanas lēmums
attiecībā uz Gosselies ražotni, kas ir 2009. gada krīzes paliekošā
ietekme uz būvniecības un ieguves rūpniecības nozarēm.
Šo tendenču rezultātā ir samazinājusies Caterpillar
grupas Gosselies ražošanas tirgus daļa un samazinājusies konkurence ar
nozares uzņēmumiem citās pasaules valstīs.
13.         Beļģijas iestādes norāda, ka Caterpillar
ražotnes atrodas tuvu to tirgiem, un tādējādi ir skaidra saistība starp tirgus
attīstību Eiropā un pasaulē un darbaspēka skaita samazināšanu Gosselies
ražotnē. Kopš 2007. gada Caterpillar grupa izveidojusi ražotnes
jaunietekmes valstīs Āzijā un Latīņamerikā, un tās izaugsme ir galvenokārt
saistīta ar šiem tirgiem. Jo īpaši Āzijas daļa Caterpillar pārdošanas
apjomā no 2007. gada līdz 2013. gadam ir palielinājusies vairāk nekā
divas reizes. Tas ir saistīts ar Āzijas valstu, īpaši Ķīnas un Indijas,
vispārējo izaugsmi un būvniecības nozari šī reģiona valstīs. Tajā pašā laikā
Eiropas Savienība, kas ir galvenais tirgus Caterpillar grupas Gosselies
ražotnei, ir atkarīga no publiskajiem un privātajiem ieguldījumiem infrastruktūrā
Eiropā, un pēdējā laikā to apjomi ir samazinājušies. Ar to skaidrojama Beļģijas
iestāžu norāde par to, ka jaunu pasūtījumu skaits, kas jau tāpat samazinās,
2011. gadā saruka vēl par 40 %.
14.         Līdz šim jau ir iesniegti
12 pieteikumi par EGF saistībā ar nozari „Citur neklasificētu iekārtu,
mehānismu un darba mašīnu ražošana”, un no tiem seši ir saistīti ar
tirdzniecības globalizāciju, savukārt sešu pārējo pamatā ir globālā finanšu un ekonomikas
krīze.
Notikumi, kuri izraisīja atlaišanu un
darbības beigšanu
15.         Notikumi, kuri izraisīja
atlaišanu, ir saistīti ar Caterpillar 2013. gada 28. februāra
lēmumu samazināt savu ražošanas darbību Eiropā pastāvošo ievērojami lielāko
ražošanas izmaksu dēļ. Salīdzinājumā ar citiem uzņēmumiem Beļģijas uzņēmums Gosselies
ir mazāk rentabls, un importēt uz Eiropu no Āzijas tagad ir lētāk nekā ražot
Eiropā. Tādējādi Caterpillar sagatavojis uzņēmējdarbības plānu, lai
samazinātu Gosselies darbību, un rezultātā tiek zaudētas 1030 darbavietas.
Šim lēmumam būs tieša negatīva ietekme uz vairākiem pakārtotās ražošanas uzņēmumiem,
kuriem Caterpillar ir visnozīmīgākais piegādātājs.
Atlaišanas paredzamā ietekme uz
ekonomiku un nodarbinātību vietējā, reģionālā vai valsts līmenī
16.         Saskaņā ar 2014. gada
aprīļa datiem Caterpillar īstenotās atlaišanas dēļ Šarlruā (Charleroi)
reģionā darba meklētāju skaits palielinājies par 4 %. Štatu samazināšana Gosselies
uzņēmumā nozīmē arī to, ka tiks atlaisti vairāki apakšuzņēmēji, bet to skaits
vēl nav zināms, jo vēl nav skaidrs, kā štatu samazināšana ietekmēs vietējo ekonomiku.
2014. gada aprīlī darbspējīgo iedzīvotāju skaits Šarlruā reģionā bija 218 817,
no kuriem 36 793 (17 %) bija bezdarbnieki. Caterpillar īstenotā
štatu samazināšana uzņēmumā Gosselies ievērojami palielinās bezdarba
līmeni Šarlruā reģionā (par pilnu procentpunktu). Caterpillar darbības
samazināšana Valonijā (Wallonia) jāskata, ņemot vērā ļoti sarežģīto
darba tirgus situāciju reģionā, kas tradicionāli bijis lielā mērā atkarīgs no
rūpnieciskās ražošanas. Kopumā Šarlruā reģionā pārstrādes
rūpniecībā nodarbināto skaits no 2007. gada līdz 2012. gadam samazinājies
par 15,3 %. Valonijā FOREM 2013. gadā varēja piedāvāt par 16 %
mazāk darba iespēju salīdzinājumā ar 2012. gadu, un tas nozīmēja darba
piedāvājumu skaita samazināšanos.
17.         Daudzi bezdarbnieki ir mazkvalificēti
(59 % nav augstākā līmeņa vidējās izglītības),
un 43 % ir bijuši bez darba vairāk nekā divus gadus. Bezdarba līmenis
Šarlruā ir 52,26 %, kas ir viens no zemākajiem Valonijas reģionā (56,75 %
Valonijas reģionā).
18.         Kaut gan tādu uzņēmumu skaits,
kuri Beļģijā sāka kolektīvo atlaišanu, joprojām bija salīdzinoši nemainīgs 2012. gadā
un mazāk par 100 laikā no 2010. gada līdz 2012. gadam; 2013. gadā
tas palielinājās līdz 140. Visvairāk tika skartas tādas nozares kā metalurģija
un metālu pārstrāde, jo tajās notika trīs ceturtdaļas no visiem atlaišanas
gadījumiem 2013. gadā.[6]
Jo īpaši Šarlruā reģionā palielinājās tādu uzņēmumu skaits, kuri bankrotēja,
tika slēgti un pārstrukturēti, un kopš 2012. gada darbu zaudējušas 1892 personas.
Paredzētie atbalsta saņēmēji un ierosinātās
darbības
Paredzētie atbalsta saņēmēji
19.         Saskaņā ar aplēsi tiek
plānots, ka pasākumos piedalīsies 630 paredzētie atbalsta saņēmēji. Tos
var iedalīt šādās grupās pēc dzimuma, pilsonības un vecuma:
 Kategorija || Paredzēto atbalsta saņēmēju skaits 
 Dzimums: || Vīrieši: || 607 || (96 %) 
   || Sievietes: || 23 || (4 %) 
 Pilsonība: || ES pilsoņi: || 630 || (100 %) 
   || nav ES pilsoņi: || 0 || (0 %) 
 Vecuma grupa: || 15–24 gadi: || 42 || (7 %) 
   || 25–29 gadi: || 64 || (10 %) 
   || 30–54 gadi: || 411 || (65 %) 
   || 55–64 gadi: || 113 || (18 %) 
   || vecāki par 64 gadiem: || 0 || (0 %) 
Ierosināto darbību atbilstība
20.         Atlaistajiem darba ņēmējiem
tiks sniegti individualizētie pakalpojumi, kas nozīmē šādas darbības: 
Profesionālā pārkvalifikācija: 
–              
Atbalsts/ norādes/ integrācija. Šo
pakalpojumu kopumu veido Profesionālās pārkvalifikācijas struktūrvienības veiktās
standartdarbības. Pakalpojumus sniegs FOREM darbinieku komanda (projekta
vadītājs, īpaši konsultanti) sadarbībā ar kādreizējo darba ņēmēju pārstāvjiem,
kuri darbojas kā „sociālie darbinieki” (accompagnateurs sociaux),
mudinot darba ņēmējus piedalīties pasākumos un palīdzot viņiem nokārtot
administratīvās procedūras. Lai veicinātu saziņu starp darba ņēmējiem,
pakalpojumi tiek sniegti kopīgi visiem atlaistajiem darba ņēmējiem īpašās tam
paredzētās telpās. Pakalpojumi aptver triju veidu darbības: i) kolektīvu
informācijas sniegšanu par darba meklēšanas metodēm (kā rakstīt CV un
pieteikuma vēstuli, kā izmantot tīmekļa vietnes u. c.), darba tiesību aktu
skaidrošanu (pārcelšana citā darbā, bezdarbnieka statuss, darba līgums,
pensija), izpratnes veicināšanu par diskrimināciju, potenciālajiem amatiem un
nozarēm u. c.; ii) individuālas intervijas ar FOREM
konsultantu (prasmju audits, profesionālās karjeras plānošana, norādījumi par
apmācību u. c.); iii) bezmaksas un brīvas piekļuves nodrošināšanu
darba meklēšanas rīkiem (IT iekārtām ar interneta savienojumu, tālrunim,
speciāliem dokumentiem u. c.). Šis pasākums attieksies uz visiem 630 paredzētajiem
darba ņēmējiem, un tā maksimālais ilgums ir 24 mēneši.
–              
Palīdzība darba meklēšanā. FOREM veiks arī
īpašas darbības, lai palīdzētu meklēt darbu un pārvarēt grūtības saistībā ar
profesionālās pārkvalifikācijas procesu. Šādas darbības ir, piem., sanāksmes,
kurās piedalās atlaistie darba ņēmēji un potenciālie darba devēji (amatu
saskaņošana), uzņēmumu apmeklējumi, tikšanās ar nodarbinātības aģentūrām, lai
sagatavotos darba intervijām, un pieredzes apmaiņa ar citiem darba ņēmējiem,
kuri jau ir pārkvalificējušies vai atraduši darbu pēc kolektīvās atlaišanas.
Apmācība un jauna apmācība:
–              
Integrētā apmācība. FOREM, centres
de competences vai IFAPME varētu piedāvāt dažādu veidu arodapmācības
kursus (atkarībā no kursa veida). Sākotnēji FOREM darbinieki palīdzēs katram
dalībniekam definēt darba mērķus un sniegs norādes par kādu no trijiem apmācību
moduļiem. Darba ņēmēji, kuri varētu iziet jaunu apmācību un strādāt amatā, kas
būtu līdzīgs amatam uzņēmumā Caterpillar, varētu izmantot īpašu jeb
specializētu moduli (40 stundas), lai pielāgotu un atjauninātu savas prasmes,
vai iziet papildkursu, iegūstot jaunu kvalifikāciju (320 stundas), kas
tiem dotu iespēju pieteikties darbā jaunā amatā rūpniecības nozarē. Izvēloties jaunu
apmācību pilnīgi citā darbības jomā, darba ņēmēji varētu iziet arodapmācības
kursu (vidēji 960 stundas), lai iegūtu jaunajam amatam nepieciešamās prasmes.
Katra apmācību moduļa beigās varētu izvērtēt un dokumentēt jaunās prasmes.
Atkarībā no apmācības veida un kompetences jomas dalībniekiem tiks izsniegts vai
nu oficiāls sertifikāts par prasmēm (t. i., apliecinājums par kompetenci),
sertifikāts par dalību (par kompetencēm vai amatiem, par kuriem nevar izsniegt
oficiālu sertifikātu) vai apliecinājumu par prasmēm (attiecas uz prasmēm un
zināšanām, kas iegūtas ārpus oficiālajiem apmācību kursiem). Oficiālais
sertifikāts par prasmēm tiek pārbaudīts, veicot novērtēšanas testus, un
rezultātā tiek piešķirts sertifikāts par apmācību laikā iegūtajām prasmēm (Certificat
des Compétences Acquises en Formation jeb CECAF). Apliecinājums par
prasmēm tiek pārbaudīts, veicot novērtēšanas testus, un rezultātā tiek
piešķirta apliecība par prasmēm (titres de compétences).
–              
Pieredzes nodošana. Pieredzējuši darba ņēmēji var nostiprināt
savas prasmes un zinātību, kļūstot par tehniskās izglītības pasniedzējiem vai
apmācību vadītājiem. FOREM un dažādu tehniskās izglītības nozaru
federācijas izstrādās īpašus moduļus izpratnes veicināšanai un sākumapmācībai
un tādējādi veicinās noteiktus darba ņēmējus iziet apmācību, lai kļūtu par arodapmācības
pasniedzējiem. Modulī būs ietverta īpašas informācijas sniegšana, tehniskais
atbalsts, tikšanās ar praktiķiem un apmeklējumi uzņēmumos. Modulis ilgs astoņas
nedēļas, un tā mērķauditorija būs aptuveni 10 darba ņēmēju.
Uzņēmējdarbības veicināšana:
–              
Atbalsts uzņēmuma izveidei. Darba ņēmējiem, kas
apsver sava uzņēmuma izveidi, norādes un atbalstu sniegs FOREM uzņēmuma
izveides konsultants. Atbalsts nozīmē divas šādas pamatdarbības: i) kolektīvas
informatīvas sesijas, lai veicinātu izpratni par iespējām veidot uzņēmumu,
juridiskajiem aspektiem un pasākumiem uzņēmuma izveides atbalstam, un
ii) individuālas intervijas ar ieinteresētajiem darba ņēmējiem, izskatot
viņu projektu un nodrošinot viņu saziņu ar uzņēmējdarbības atbalsta iestādēm un
pakalpojumu sniedzējiem. Konsultants strādās ciešā sadarbībā ar profesionālās pārkvalifikācijas
struktūrvienībām, lai palīdzētu darba ņēmējiem īstenot viņu uzņēmējdarbības
projektus. Plānots, ka informatīvās sesijas apmeklēs aptuveni 50 darba
ņēmēji un aptuveni 15 darba ņēmēji piedalīsies intervijās un turpmākos
pasākumos.
–              
Atbalsts kolektīviem projektiem. Darba ņēmējiem,
kuri kā grupa apsver t. s. „sociālā” uzņēmuma izveidi, norādes un
atbalstu sniegs īpaši konsultanti (tie tiks izvēlēti, izsludinot konkursus) un
Profesionālās pārkvalifikācijas struktūrvienība. Atbalsts būs, piemēram,
informatīvas sesijas izpratnes veicināšanai par uzņēmuma izveidi un vadītāja
pamatprasmēm, kā arī konsultācijas uzņēmuma izveidei (piem., uzņēmējdarbības
plāna izstrāde, juridisko statūtu projekta sagatavošana, reklāma utt.). Var
piešķirt dotācijas, kas palīdzētu segt izmaksas uzņēmuma darbības uzsākšanai
šādos uzņēmējdarbības projektos. Darba ņēmējiem jāiesniedz pieteikums, kurā
tiek raksturots projekts (piem., darba ņēmēju prasmes un pieredze,
priekšizpēte, finanšu analīze, tirgus potenciāls, izaugsmes perspektīvas,
sociāli ekonomiskie labumi u. c.). Profesionālās pārkvalifikācijas
struktūrvienības ietvaros izveidotā Atbalsta komiteja, kurā darbosies darba
devēju, arodbiedrību un FOREM pārstāvji, izvērtēs pieteikumu un pieņems
lēmumu piešķirt vai atteikt dotāciju. Katrs projektā iesaistītais darba ņēmējs
var saņemt dotāciju EUR 5000 apmērā (visi darba ņēmēji, kas piedalās
projektā, apvieno savus līdzekļus). Dotācijas var izmantot, lai segtu iekārtu,
preču, reklāmas, konsultāciju, apmācību u. c. pirkšanas izmaksas.
Konsultanti nodrošinās dotāciju administrēšanu un ziņos FOREM par
izdevumu izlietojumu (izmantojot rēķinus un pamatojuma dokumentus). Plānots, ka
šajā pasākumā piedalīsies aptuveni 80 darba ņēmēju, un tiks piešķirtas
piecas atbalsta dotācijas.
21.         Šajā dokumentā aprakstītās
ierosinātās darbības ir aktīvi darba tirgus pasākumi tādu darbību ietvaros, par
kurām ir tiesības saņemt atbalstu, kā norādīts EGF regulas 7. pantā. Šīs
darbības neaizstāj pasīvus sociālās aizsardzības pasākumus.
22.         Beļģijas iestādes iesniegušas
pieprasīto informāciju par darbībām, kuras obligāti jāveic attiecīgajiem
uzņēmumiem atbilstīgi valsts tiesību aktiem vai koplīgumiem. Tās
apstiprinājušas, ka EGF finanšu ieguldījums neaizstās šādas darbības.
Aplēses par budžetu
23.         Aplēstās kopējās izmaksas ir
EUR 2 038 090, un šādas izmaksas aptver izdevumus
individualizētiem pakalpojumiem EUR 1 964 713 apmērā un
izdevumus sagatavošanās, pārvaldības, informācijas un reklāmas, kontroles un
ziņojumu sniegšanas darbībām EUR 73 378 apmērā.
24.         Kopējais no EGF pieprasītais
finansiālais ieguldījums ir EUR 1 222 854 (60 % no kopējām
izmaksām).
 Darbības || Aplēses par dalībnieku skaitu || Aplēses par izmaksām vienam dalībniekam (EUR)* || Aplēses par kopējām izmaksām (EUR)* 
 Individualizētie pakalpojumi (darbības atbilstīgi EGF regulas 7. panta 1. punkta a) un c) apakšpunktam) 
 Profesionālā pārkvalifikācija: (Orientation professionnelle) - Atbalsts / norādes / integrācija (Reconversion/Insertion) - Palīdzība darba meklēšanā (Dynamisation de la recherche d’emploi) ||     630   150   ||     2167   300 ||     1 365 313   45 000 
 Apmācība un jauna apmācība: (Formations) - Integrētā apmācība (Formations intégrées) - Pieredzes nodošana (Transmission d'expérience) ||     210   10 ||     2030   300 ||     426 400   3000 
 Uzņēmējdarbības veicināšana: (Aide à la creation d'emploi) - Atbalsts uzņēmuma izveidei (Autocreation d'emploi individuelle) - Atbalsts kolektīviem projektiem: (Soutien à l'emergence de projets colletifs) ||     50   80 ||     900   1000 ||     45 000   80 000 
 Starpsumma (a): || – || 1 964 713 
 (100,0 %) 
 Pabalsti un stimuli (darbības atbilstīgi EGF regulas 7. panta 1. punkta b) apakšpunktam) 
 || Starpsumma (b): || – || 0 
 || (0,0 %) 
 Darbības atbilstīgi EGF regulas 7. panta 4. punktam 
 1. Sagatavošanās darbības, pārvaldība, kontrole un ziņojumu sniegšana || – || 29 578 
 2. Informācija un reklāma || – || 43 800 
 Starpsumma (c): || – || 73 378 
 (3,6 %) 
 Kopējās izmaksas (a + b + c): || – || 2 038 090 
 EGF ieguldījums (60 % no kopējām izmaksām) || – || 1 222 854 
*Noapaļotas summas
25.         Beļģijas iestādes
apstiprinājušas, ka izmaksas ieguldījumiem saistībā ar pašnodarbinātām personām,
jaunizveidotiem uzņēmumiem un darba ņēmēju īstenotu uzņēmumu pārņemšanu
nepārsniegs EUR 15 000 vienam saņēmējam.
Izdevumu atbilstības periods
26.         Beļģijas iestādes sāka sniegt
individualizētos pakalpojumus paredzētajiem atbalsta saņēmējiem 2014. gada
1. aprīlī. Tādējādi izdevumi par 20. punktā minētajām darbībām būs
atbilstīgi EGF finansiālā ieguldījuma saņemšanai laikā no 2014. gada
1. aprīļa līdz 2016. gada 22. jūlijam.
27.         Beļģijas iestādēm sāka
veidoties administratīvie izdevumi EGF īstenošanai 2014. gada
1. janvārī. Tādējādi izdevumi sagatavošanās, pārvaldības, informācijas un reklāmas,
kontroles un ziņojumu sniegšanas darbībām būs atbilstīgi EGF finansiālā
ieguldījuma saņemšanai laikā no 2014. gada 1. janvāra līdz
2017. gada 22. janvārim.
Papildināmība ar darbībām, kas tiek
finansētas, izmantojot valsts vai Savienības līdzekļus
28.         Valsts priekšfinansējuma vai
līdzfinansējuma avoti ir šādi: priekšfinansējumu īstenotajām darbībām
nodrošinās FOREM. Profesionālās pārkvalifikācijas struktūrvienības, FOREM
un tā partneru veikto apmācību līdzfinansē Valonijas reģions.
29.         Beļģijas iestādes apstiprinājušas,
ka iepriekš raksturotajiem pasākumiem, kam saņem finansiālo ieguldījumu no EGF,
nesaņems finansiālo ieguldījumu no citiem Savienības finanšu instrumentiem. Finanšu
atbalsts no ESF ticis piešķirts projektam (EnTrain – En
Transition-Reconversion-Accompagnement), kura mērķis bija izstrādāt
pedagoģiskas metodes profesionālās pārkvalifikācijas struktūrvienībām kopumā.
Projektā konstatētie fakti varētu izrādīties lietderīgi, īstenojot plānotos
pasākumus.
Procedūras konsultācijām paredzētajiem
atbalsta saņēmējiem, to pārstāvjiem vai sociālajiem partneriem, kā arī vietējām
un reģionālajām iestādēm
30.         Beļģijas iestādes norādījušas,
ka individualizēto pakalpojumu koordinētais kopums sagatavota, konsultējoties
ar paredzētajiem atbalsta saņēmējiem un sociālajiem partneriem.
31.         Pasākumi izstrādāti pēc vairākām
diskusijām un sagatavošanās sanāksmēm, kuras notika laikā no 2014. gada
februāra līdz 2014. gada jūnijam un kurās bija iesaistīti dažādi sociālie
partneri.
32.         Profesionālās pārkvalifikācijas
struktūrvienība (cellule de reconversion) tika īpaši izveidota ar
kolektīvās atlaišanas procedūru saistītu juridisko saistību ietvaros. Šo
struktūrvienību pārvalda komiteja, kurā apvienoti par nodarbinātību un apmācību
atbildīgie Valonijas publisko pakalpojumu pārstāvji, FOREM, arodbiedrību
un uz nozari balstītu arodapmācības organizāciju pārstāvji.
Pārvaldības un kontroles sistēmas
33.         Pieteikumā sniegts pārvaldības
un kontroles sistēmas apraksts, kurā precizēta iesaistīto struktūru atbildība.
Koordinācijas komiteja, kurā ir pārstāvētas visas EGF pasākumu īstenošanā
iesaistītās organizācijas, nodrošina vispārīgas turpmākās darbības un
koordināciju. EGF finansiālo ieguldījumu pārvaldīs un kontrolēs tās pašas
struktūras, kuras pārvalda un kontrolē ESF. Viena struktūra ESF aģentūrā
Valonijas–Briseles federācijā (kādreizējā Beļģijas franču kopienā) darbosies kā
vadošā iestāde, un cita atsevišķa struktūra ESF aģentūrā darbosies kā maksājumu
iestāde. Valonijas–Briseles federācijas ģenerālsekretariāts darbosies kā
sertifikācijas iestāde, un FOREM — kā starpniekstruktūra.
Attiecīgās dalībvalsts izteiktās apņemšanās
34.         Beļģijas iestādes ir sniegušas
visus nepieciešamos apliecinājumus tam, ka:
–              
saistībā ar piekļuvi ierosinātajām darbībām un to
īstenošanu tiks ievēroti līdztiesības un nediskriminēšanas principi;
–              
ir ievērotas valsts un ES tiesību aktu prasības par
kolektīvo atlaišanu;
–              
ja uzņēmumi, kas atlaiž darba ņēmējus, turpina savu
darbību pēc atlaišanas, tie ievēro savas juridiskās saistības, kas reglamentē
atlaišanu, un ir attiecīgi nodrošinājuši savus darba ņēmējus;
–              
ierosinātās darbības nesaņems finanšu atbalstu no
citiem Savienības līdzekļiem vai citiem finanšu instrumentiem, un tiks novērsta
divkāršā finansēšana;
–              
ierosinātās darbības tiks papildinātas ar darbībām,
kas tiek finansētas no struktūrfondiem; 
–              
finansiālie ieguldījumi no EGF atbildīs procedurāliem
un būtiskiem Savienības noteikumiem par valsts atbalstu.
IETEKME UZ BUDŽETU
Budžeta priekšlikums
35.         EGF nedrīkst pārsniegt
maksimālo gada apjomu EUR 150 miljonu apmērā (2011. gada cenās),
kā noteikts 12. pantā Padomes 2013. gada 2. decembra
Regulā (ES, Euratom) Nr. 1311/2013, ar ko nosaka
daudzgadu finanšu shēmu 2014.–2020. gadam[7].
36.         Komisija izskatīja pieteikumu
saistībā ar EGF regulas 13. panta 1. punktā minētajiem nosacījumiem
un ņēma vērā paredzēto atbalsta saņēmēju skaitu, ierosinātās darbības un
aplēses par izmaksām, un ierosina izmantot no EGF summu EUR 1 222 854 apmērā,
kas ir 60 % no ierosināto darbību kopējām izmaksām, lai sniegtu finansiālu
ieguldījumu saistībā ar pieteikumu.
37.         Ierosināto lēmumu izmantot EGF
pieņems kopīgi Eiropas Parlaments un Padome, kā noteikts Eiropas Parlamenta,
Padomes un Komisijas 2013. gada 2. decembra Iestāžu nolīguma par
budžeta disciplīnu, sadarbību budžeta jautājumos un pareizu finanšu pārvaldību
13. punktā[8].
Saistītie tiesību akti
38.         Vienlaikus ar šo priekšlikumu
par lēmumu izmantot EGF Komisija iesniegs Eiropas Parlamentam un Padomei
priekšlikumu par līdzekļu pārvietošanu uz attiecīgo budžeta pozīciju EUR 1 222 854 apmērā.
39.         Vienlaikus ar šo priekšlikumu
par lēmumu izmantot EGF Komisija pieņems lēmumu par finansiālo ieguldījumu,
izmantojot īstenošanas aktu, kas stāsies spēkā dienā, kad Eiropas Parlaments un
Padome pieņems ierosināto lēmumu izmantot EGF.
Priekšlikums
EIROPAS PARLAMENTA UN PADOMES LĒMUMS
par Eiropas Globalizācijas pielāgošanās fonda
izmantošanu atbilstīgi Eiropas Parlamenta, Padomes un
Komisijas 2013. gada 2. decembra Iestāžu nolīguma par budžeta
disciplīnu, sadarbību budžeta jautājumos un pareizu finanšu pārvaldību
13. punktam
(pieteikums EGF/2014/011 BE/Caterpillar)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par Eiropas Savienības
darbību,
ņemot vērā Eiropas Parlamenta un Padomes
2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko
atceļ Regulu (EK) Nr. 1927/2006[9] un jo īpaši tās
15. panta 4. punktu,
ņemot vērā Eiropas
Parlamenta, Padomes un Komisijas 2013. gada 2. decembra Iestāžu
nolīgumu par budžeta disciplīnu, sadarbību budžeta jautājumos un pareizu
finanšu pārvaldību[10] un jo īpaši tā 13. punktu,
ņemot vērā Eiropas Komisijas priekšlikumu,
tā kā:
(1)       Eiropas Globalizācijas
pielāgošanās fonds (EGF) tika izveidots, lai sniegtu atbalstu atlaistiem darba
ņēmējiem un pašnodarbinātām personām, kuru darbība beigusies tādu lielu
strukturālo pārmaiņu rezultātā, kas pasaules tirdzniecības modeļos notikušas globalizācijas
dēļ, turpinoties globālajai finanšu un ekonomikas krīzei, kā minēts
Regulā (EK) Nr. 546/2009[11],
vai jaunas globālās finanšu un ekonomikas krīzes dēļ, un lai palīdzētu tiem
atkārtoti integrēties darba tirgū.
(2)       EGF nedrīkst pārsniegt
maksimālo gada apjomu EUR 150 miljonu apmērā (2011. gada cenās),
kā noteikts Padomes Regulas (ES, Euratom) Nr. 1311/2013 12. pantā.
(3)       Beļģija 2014. gada 22. jūlijā
iesniedza pieteikumu izmantot EGF saistībā ar atlaišanu[12] uzņēmumā Caterpillar
Belgium S.A. Beļģijā un sniedza papildinformāciju atbilstīgi Regulas (ES)
Nr. 1309/2013 8. panta 3. punktam. Minētais pieteikums atbilst
prasībām par EGF finansiālā ieguldījuma noteikšanu, kā paredzēts Regulas (ES)
Nr. 1309/2013 13. pantā.
(4)       Tādēļ EGF būtu jāizmanto, lai
piešķirtu finansiālu ieguldījumu EUR 1 222 854 apmērā saistībā
ar Beļģijas pieteikumu,
IR PIEŅĒMUŠI ŠO LĒMUMU.
1. pants
Saistībā ar Eiropas Savienības vispārējo
budžetu 2015. finanšu gadam EGF izmanto, lai piešķirtu summu EUR 1 222 854
apmērā saistību un maksājumu apropriācijās.
2. pants
Šo lēmumu publicē
Eiropas Savienības Oficiālajā Vēstnesī.
Briselē,
Eiropas Parlamenta vārdā                            Padomes
vārdā
priekšsēdētājs                                                 priekšsēdētājs
[1]               OV L 347, 20.12.2013., 855. lpp.
[2]               Eiropas Parlamenta un Padomes 2006. gada
20. decembra Regula (EK) Nr. 1893/2006, ar ko izveido NACE 2. red.
saimniecisko darbību statistisko klasifikāciju, kā arī groza Padomes
Regulu (EEK) Nr. 3037/90 un dažas EK regulas par īpašām statistikas
jomām (OV L 393, 30.12.2006., 1. lpp.).
[3]               Atbilstīgi Regulas (ES) Nr. 1309/2013
7. panta 4. punktam.
[4]               Komisijas 2012. gada 8. novembra
Regula (ES) Nr. 1046/2012, ar ko īsteno Eiropas Parlamenta un Padomes
Regulu (EK) Nr. 1059/2003 par kopējas statistiski teritoriālo vienību
klasifikācijas (NUTS) izveidi attiecībā uz jaunā reģionālā sadalījuma
laikrindu nosūtīšanu (OV L 310, 9.11.2012., 34. lpp.).
[5]               EGF regulas 3. panta a) apakšpunkta nozīmē.
[6]               Avots: Beļģijas Nacionālās bankas 2013. gada
pārskats
[7]               OV L 347, 20.12.2013., 884. lpp.
[8]               OV C 373, 20.12.2013., 1. lpp.
[9]               OV L 347,
20.12.2013., 855. lpp.
[10]             OV C 373, 20.12.2013., 1. lpp.
[11]             OV L 167, 29.6.2009., 26. lpp.
[12]             EGF regulas 3. panta a) apakšpunkta nozīmē.